en en ms ms id id id id id id id ms ms id ms id id ms ms ms id id ms ms id id en en en id id ms id id id id id id id id id id id id id id en en en id id id id id id id id id id id id en id ms id id ms ms ms ms id es id id id id id ms ms ms id en en en en id id ms ms id id id id id ms id id id id id id id ms ms id id id ms id id id en id ms id id ms id id ms ms ms id ms id ms ms id ms id id en id en en en en ms ms ms id fr it en id id id id id id ms ms ms ms ms ms id ms es ceb es hu ms ms ms id id en id en en ms id id en id id id id id en id ms ms ms id ms ms id id ms id en en en ms ms en en en en ht ms id id id id id id id id id id en ms en id en ms en id id id id ms en ms ro en en en id en id id id id id id ms id id id id id id id id id id en en en ms id ms id ms id id ms id id ms id id id id ms ms ms ms id ms ms ms ms ms id ms id ms ms id id en en en id id id id id id id id id id id id en en en id ms id ms id id ms ms id id id hu ms id id id id ms id id ms id id ms id ms ms ms id ms id ms ms id ms id ms id id id en en en id id en ms ms ms ms id id ms ms ms id id ms id id ms ms ms ms id ms id id id id ms ms ms id ms en en en en en en en id en ms ms en id fr fr en fr en en en en ms id id ms cs cs da en cs cs en cs da en cs en cs en
JIKA INSENTIF PENGELUARAN GETAH (IPG) HANYA SEKUPANG
IPG - Insentif Pengeluaran Getah
Saya menjangkakan dengan aktifnya IPG pada 2016, kerajaan akan memperuntukkan dana khas IPG itu supaya penoreh tetap menerima RM2.20 sekilo - RM1.70 semasa jualan sekerap dan RM0.50 sewaktu mengemukakan tuntutan IPG.
Hari ini harga getah di semua daerah di Kedah berada di bawah parad RM1.70 sekilo. Ada kawasan seperti di Sik dan Baling, cuma RM1.50 sekilo. Adakah IPG memperuntukkan RM0.70? Jawabnya TIDAK!!! Malahan...
Seorang penoreh perlu mengisi borang tuntutan IPG, dikemukakan bersama resit jualan getah, Kad Permit Authoriti Transaksi Getah (PAT-G) dan salinan geran kebun getah. Penoreh atau pemilik mestilah memiliki kebun kurang daripada 100 ekar (40 hektar).
Borang dan dokumen tersebut hendaklah dikemukakan di pejabat LGM terdekat dan IPG yang akan dibayar hanyalah RM0.10 sekilo.
Saya ulang!... SEKUPANG saja sekilo.
Tuntutan hanya boleh dibuat sekali dalam sebulan. Bermaksud, jika dalam tempoh sebulan, penoreh dapat penjual sekerap 4 kali, empat resit itu dikumpul dan dibawa ke LGM.
Tuan-Tuan dan Puan-Puan yang mengendalikan IPG dan hal ehwal orang motong sekelian...
Bagi yang motong 5 relong kebun getah milik sendiri (120 pokok serelong), purata hasil sekerapnya sehari ialah 45 kilo sehari (13 pokok sekilo), kalau tidak ditimpa hujan. Purata hari tanpa hujan (hari boleh motong) hanyalah 15-18 hari sebulan - ambil maksimum 18 hari.
Orang kampung yang memiliki kebun getah seluas 5 relong hanya boleh dibilang dengan jari. Yang memiliki 100 ekar kebun getah, tak payahlah buang masa mencarinya...
5 relong- dalam tempoh sebulan hasil sekerapnya ialah 810 kilo. Pada kadar harga RM1.50 sekilo, pendapatannya sebulan ialah RM1,215. Jika kebun itu milik orang lain, pendapatan maksimum mereka ialah RM607.50.
Jika kebun getah milik sendiri hanya seluas 2.5 relong, hasilnya 405 kilo dan pendapatannya RM607.50, jika kebun sekangkang kera itu milik orang, pendapatan mereka hanya RM303.70... MAKSIMUM tanpa hujan berterusan, tanpa kecurian, tanpa keuzuran.
Pejabat LGM paling dekat tersergam di Sungai Petani. Dari Belantek, Kota Aur, Chepir, Sik, Charok Padang ke Sungai Petani kos minyak kenderaan RM50. Dengan motosikal lebih jimat, tapi terlalu jauh. Dengan bas atau teksi juga jimat tetapi memakan masa sehari.
Tuntutan IPG dalam sebulan untuk kebun 5 relong milik sendiri ialah RM81.00
Tuntutan IPG untuk kebun 5 relong milik orang lain ialah RM40.50 sebulan!
Tuntutan IPG untuk kebun 2.5 relong milik sendiri ialah RM40.50 sebulan!
Kalau kebun sekangkang kera itu milik orang...dapatlah IPG RM20.25 sebulan!
Dengan kos pergi balik dan masa, mereka sebetulnya tak dapat apa-apa daripada IPG, malahan tidak berbaloi sama sekali. Hanya kerajaan dapat menayangkan papan tanda 'keprihatinan' kepada orang motong yang tak dapat apa-apa. Sebetulnya IPG SEKUPANG tidak memberi sebarang makna.
Saya mencadangkan, Tuan-Tuan tinggalkan pejabat berhawa dingin itu barang seminggu dua dalam sebulan, merantau ke kampung di pedalaman, menemui mak ayah pak cik mak cik yang motong getah... uruskan IPG dan PAT-G mereka.
Stesenkan staff LGM di kedai sekerap atau tempat orang motong  bertemu pembeli sekerap di bangsal atau bawah pokok kabu. Walaupun tempat itu harum dan dingin, orang motong akan terasa nikmat SEKUPANG IPG itu dengan ketinggian budi dan jasa tuan-tuan. Sebulan sekali saja satu kampung.
Saya yakin, dengan kejauhan, kepayahan, 'keciputan' untuk mendapatkan IPG, orang motong terpaksa mengabaikan saja insentif itu. Biar tak dapat IPG daripada dapat secupak tapi rugi segantang.
Hanya pekebun yang lebih senang dan lebih kaya, memiliki kebun lebih luas daripada 5 relong hingga 100 ekar, akan terasa nikmat IPG SEKUPANG itu. IPG ini untuk orang miskin atau orang kaya?
Sent from my Samsung device
Email ThisBlogThis!Share to TwitterShare to FacebookShare to Pinterest
Memorandum Penoreh dan Pesawah Ke Parlimen 5 April 2016
MEMORANDUM PENOREH GETAH SEMPENA HIMPUNAN PRIHATIN UNTUKMU PENOREH
2 APRIL 2016, SIK KEDAH
Kami telah mendengar berulang kali kerajaan mengumumkan pelbagai janji untuk mengambil langkah dan inisiatif bagi memperbaiki harga getah sejak beberapa tahun kebelakangan ini.
Kami telah berhimpun pada 5 April 2014 di Baling Kedah untuk menyuarakan Deklarasi Baling 2.0 yang mengandungi 10 tuntutan seperti yang di lampirkan.
Berikutan deklarasi itu, Ketua Pengarah LGM menyuarakan keyakinan tentang undang-undang baru akan digunakan untuk penetapan harga harian getah sekerap, namun harga tidak bertambah baik, malah semakin menjunam daripada RM2.50 sekilo (2014) hingga serendah RM1.70 sekilo pada tahun ini.(2016).
Kos kehidupan yang semakin meningkat sementara harga getah pula semakin rendah telah menjerumuskan penoreh dan pekebun kecil dalam situasi kesempitan yang meruncing, mengheret penoreh ke perangkap berhutang dan hilang daya saing.
Keperluan pendidikan, makanan asas, nutrisi, perubatan keluarga telah merosot malahan kegiatan sektor ekonomi lain terjejas dengan teruk. Pertanian dalam sector getah bukan lagi bisnes, sebaliknya berubah menjadi pemerasan terhormat oleh pengilang, traders dan pengawal industri serta agensi kerajaan yang berkaitan kerana penoreh dan pekebun sudah tiada pilihan.
Sempena Himpunan Prihatin Untukmu Penoreh pada 2 April 2016, kami para penoreh ingin mempertegaskan semula Deklarasi Baling 2.0 bertarikh 5 April 2014, dan menuntut perkara berikut dilaksanakan segera:
1. Mendedahkan harga kontrak komoditi getah seperti harga komoditi lain (minyak sawit mentah, emas, arang batu, kopi, dan lain-lain) yang menjadi asas penetapan harga di pasaran dan di ladang. Menyembunyikan harga ini membuka ruang manipulasi pengilang dan trader.
2. Kerajaan segera memperuntukkan dana khas negara berjumlah RM1.6 bilion untuk membantu melaksanakan skim harga lantai pada RM4 sekilogram. Jumlah itu tidaklah terlalu besar jika dibandingkan dengan jumlah penerima manfaat seramai 590,000 keluarga.
3. Kerajaan membatalkan sekatan eksport kayu getah bergergaji yang dikenakan oleh Malaysian Timber Industry Board (MTIC) untuk melonjak sektor tersebut menjadi sumber pendapatan pekebun selepas 15-20 tahun pokok getah ditoreh untuk susu. Pemintaan yang tinggi terhadap kayu getah bergergaji di pasaran dunia (600,000 meter padu) sewajarnya tidak hanya menjadi sumber kekayaan tauke-tauke industri perabut tempatan sahaja. Buka ruang kepada pekebun untuk menjalankan bisnes kayu getah jika kerajaan sudah tidak mampu lagi menangani harga getah sekerap. Melindungi bisnes pengusaha perabut yang berasaskan kayu getah telah menafikan peluang  pemilik kebun untuk memanfaatkan sumber yang mereka miliki. Sekatan eksport kayu hanya selari dengan harga getah sekerap yang munasabah.
4. Reformasi Agensi-agensi berkaitan getah dan sistem penetapan harga getah secara menyeluruh. Kerajaan tidak boleh memelihara kepentingan pengilang dan rantaian trader getah sahaja. Rakyat perlukan  pembelaan segera sebelum keadaan menjadi lebih parah.
5. Insentif Pengeluaran Getah (IPG) dengan dana RM200 juta bukan penyelesaian harga getah. Ia dilihat sebagai  gulu-gula pemanis mulut pihak kerajaan. Tambahan 10 sen hingga 40 sen sekilo untuk menjadikan harga sekerap RM2.20 tidak akan mengeluarkan penoreh daripada lubang kesempitan. Sehingga kini belum ada seorangpun penoreh yang menerima tuntutan IPG sejak 3 bulan lalu. IPG tahun 2015 dengan dana RM100 juta jugak langsung tidak terusik.
6. Pemberhentian sementara kutipan cukai ses (14 sen sekilo) yang diumumkan minggu lepas harus dipastikan sampai manfaatnya kepada penoreh dan pekebun. Jika harga tidak meningkat, pengumuman itu hanya satu pengumuman yang tiada makna.
Kami memohon, pihak kerajaan segera menimbangkan tuntutan dan saranan kami, seluruh warga penoreh dan pekebun kecil seluruh negara. Kami akan terus berhimpun, dalam skala yang lebih besar dan lebih kerap sehingga nasib kami mendapat pembelaan sewajarnya.
PESERTA HIMPUNAN PRIHATIN UNTUKMU PENOREH
Deklarasi Baling 2014 sempena Himpunan Derita Rakyat 2.0
Selepas empat dekad berlalu, tatkala kerajaan gah melaungkan slogan kejayaan, berbangga tentang pantasnya kemajuan dan pesatnya pembangunan, rakyat sebenarnya kian terhimpit dan tertekan.
• Empat puluh tahun lalu, bumi Baling ini telah memahat sejarah, membuka mata tentang keperitan derita rakyat, sengsara dihiris kemiskinan.
• Derita rakyat makin parah dengan lonjakan kos sara hidup, peningkatan memuncak harga keperluan asas, bebanan kenaikan tarif elektrik dan bekalan air, saban tahun semakin berat.
• Tidak memadai dengan pengurangan subsidi, rampasan royalti, kenaikan kos insuran, pengangkutan, perubatan dan pendidikan tinggi, rakyat dipaksa berkorban lagi dengan kemunculan GST.
• Semua ini menambah sengsara, khususnya golongan penoreh dan pekebun kecil getah yang sedang terjerumus dalam kesukaran yang tiada kesudahan, akibat pendapatan mereka tidak lagi dapat menampung kos kehidupan harian.
• Kesejahteraan rakyat terus merosot apabila harga komoditi getah di ladang dibiarkan terus menjunam. Jurang pendapatan makin melebar antara penoreh dan pekebun kecil dengan pengilang, pemborong, dan syarikat-syarikat milik agensi yang bertanggunjawab menguruskan sektor ini;
• Tiada jaminan, tanpa rancangan pembelaan, manipulasi berleluasa, agensi dan syarikat menjadi super kaya, penoreh getah terus menerus sengsara.
MAKA, Peserta Himpunan Derita Rakyat 2.0, pada tanggal 5 April 2014, di Kupang, Baling Kedah Darul Aman, menegaskan bahawa:
1. Pembangunan Tanpa Kenaikan Kos.
Pembangunan negara tidak lagi berteraskan kenaikan kos sara hidup yang dipaksakan ke atas rakyat, sebaliknya wajib berasaskan pemimpin yang amanah, pengurusan bebas rasuah, peningkatan integriti, kecekapan agensi dan anti kebocoran dan keborosan.
3. Caj Kilang Dikawal Oleh Kerajaan.
4. Sukatan DRC Secara Saintifik.
Dried Rubber Content (DRC) harus ditentukan secara saintifik. Lembaga Getah Malaysia (LGM) wajib menguatkuasakan penggunaan tolok penyukat DRC untukmengelak manipulasi harga akibat penentuan kadar DRC berdasarkan andaian oleh peraih dan pengilang.
5. Hentikan Pemotongan Cukai Ses.
Pemotongan cukai ses, yang mengakibatkan pekebun kehilangan sebahagian pendapatan mereka wajar ditamatkan. Kos penyelididikan dan tanaman semula getah tidak boleh dibebankan kepada pekebun kecil melalui cukai ses, sebaliknya dana untuk tujuan ini diperuntukan daripada sumber lain.
6. Subsidi Tanaman Semula Getah.
Bantuan tanaman semula getah diberikan sebagai subsidi, seperti yang dinikmati oleh pesawah dan nelayan. Malahan subsidi telah lama dinikmati oleh banyak sektor lain termasuk sektor industri tenaga.
Selaras dengan kepentingan industri berasaskan komoditi getah, dan sumbangan besar sektor ini kepada pembangunan rakyat dan negara Malaysia, kerajaan wajar memberikan subsidi baja selama 25 tahun kepada semua pekebun kecil bagi memastikan produktiviti pokok getah dapat dikekalkan selama ia dapat memberikan pulangan kepada pekebun kecil.
8. Penentuan Harga Tidak Dikawal Spenuhnya Oleh Pengilang.
Mekanisme penentuan harga SMR20 tidak lagi hanya bergantung kepada tawaran harga pengilang-pengilang yang menganggotai Panel Penasihat Harga LGM, tetapi harus mengambiilkira kos dan kesan yang ditanggung oleh penoreh dan pekebun kecil.
Agensi-agensi yang dirubuhkan untuk menguruskan industri getah dan membantu pekebun kecil dan penoreh harus dirombak, kembali berfungis selari dengan matlamat penubuhannya. Agensi agensi kini telah dilihat lebih berorentasikan perniagaan dan keuntungan mereka sahaja.
10. Kepimpinan Baharu Pertubuhan Kebangsaan Pekebun Kecil Getah.
Pertubuhan dan persatuan yang mewakili pekebun dan penoreh tidak boleh dibiarkan menjadi lubuk meraih pengaruh, habuan dan kuasa politik. Kepimpinan yang ada kini telah menjadi berubah menjadi wakil pihak industri dan agensi, daripada fungsi sebenar menyuarakan tuntutan pekebun kecil.
Dimeterai di Himpunan Derita Rakyat 2.0, Baling Kedah Darul Aman
5 April 2014 / 5 Jamadil Akhir 1435
Sent from my Samsung device
Posted by Muhammad Sanusi Md Nor at 22:33 4 comments:
Email ThisBlogThis!Share to TwitterShare to FacebookShare to Pinterest
Pertanian Adalah Perniagaan- Slogan Untuk Siapa
Pertanian Adalah Perniagaan -Slogan Untuk Siapa?
Slogan ini terbit daripada pemimpin negara dan agensi kerajaan untuk menjinakkan hati rakyat yang menjadi petani. Petani juga boleh maju dan bersenang jika menyertai kelompok bisnes dengan hasil tani mereka.
Selepas 60 tahun merdeka, sektor pertanian diharapkan tidak lagi menjadi aktiviti saradiri, tetapi berubah dan berkembang menjadi aktiviti bisnes. Tetapi, hakikatnya bisnes kekal ditangan orang bisnes, petani kekal menjadi pengeluar yang terkeluar dari lingkungan kegiatan  bisnes yang menghasilkan untung.
Komoditi getah dan semua yang berkaitan dengan pokok getah ( hevea brasiliensis) adalah  sektor pertanian bukan makanan. Ia adalah bahan mentah industri. Oleh kerana getah tidak boleh dimakan, ia sewajarkan paling releven untuk terangkum dalam slogan pertanian adalah perniagaan. Produk getah adalah barang dagangan, bukan makanan.
Pekebun kecil di kampung dan desa menghasilkan 94% bekalan komoditi getah negara, 6% lagi melalui pemilik ladang dan estet.
Menghasilkan sekilogram getah sekerap perlukan modal wang dan keringat. Dalam bidang ekonomi, tanah, wang, upah dan keringat usahawan adalah modal (kapital). Membelanjakan wang dan memerah keringat dalam perniagaan adalah pelaburan, matlamatnya adalah keuntungan,  proses asasnyanya seperti berikut.
1. Tanah- dibeli, diteroka atau dipusakai.
2. Benih getah - dibeli atau disemai sendiri.
3. Penanaman - diupah atau dibuat sendiri.
4. Penjagaan awal (5-7 tahun) - diupah atau dibuat sendiri.
5. Baja dan racun tanaman - dibeli.
6. Menoreh dan mengumpul sekerap - diupah atau dibuat sendiri.
Perbelanjaan yang dikeluarkan bagi menghasilkan getah sekerap berupa perbelanjaan modal (capex) dan perbelanjaan operasi (opex).
Membaja, mencuci dan meracun, menyulam, menoreh dan memungut adalah opex yang berulang-ulang.
Setelah 100 tahun tanaman ini diperkenalkan dan menjadi kegiatan ekonomi yang membangunkan negara ini, penoreh dan pekebun kecil getah kekal menjadi pengeluar yang serba dhaif, miskin dan terpinggir dalam kitaran bisnes.
Hasil getah mereka dibeli dibawah paras kos modal dan kos operasi. Kos modal penoreh ialah RM2.80 -3.20 sekilo, tetapi sekerap hanya terjual pada kadar RM1.90-2.20 pada waktu ini.
Kegiatan yang mendatangkan kerugian lebih banyak daripada keuntungan bukanlah satu pelaburan yang bijak.
Kerajaan mengesyorkan sektor IKS wajar mencapai margin 30% untuk menentukan aliran tunai (cash flow) dan aktiviti mereka releven dalam pasaran. Pada kadar margin  keuntungan bisnes sekerap adalah negatif (-RM1.00 sekilo), pekebun wajar mengubah plan bisnes mereka. Pasaran getah menyumbang RM33 bilion pendapatan negara, tetapi bisnes bidang ini bukan untuk kita warga pekebun dan penoreh. Kita hanya kuli di kebun milik kita sendiri.
Pengilang-pengilang dan pengeksport getah menjana keuntungan dengan selamat dan terkawal, dijamin oleh agensi-agensi kerajaan- diatas kesempitan dan kerugian petani dan penoreh yang berterusan. Menjerit kelaparan pun tidak diendahkan. Inilah maksud slogan Pertanian Adalah Perniagaan. Bukankah perniagaan terdedah kepada persaingan, untung dan rugi?
Harga kayu getah pula dikawal dengan kuota eksport.
Selain sekerap, kayu getah adalah bahan industri yang semakin berkembang. Permintaan dunia untuk gayu getah bergergaji ialah 600,000 meter padu setahun. Ia berkembang sebagai bahan bernilai dalam industri perabut dan pembinaan. Daripada bernilai RM20 juta 30 tahun lalu, industri kayu getah bergergaji kini bernilai RM6 bilion. Industri perabut pula RM4 bilion. Industri ini dijangka berkembang hingga RM50 bilion beberapa tahun lagi.
Thailand, Malaysia, Indonesia, Veatnam, Kemboja adalah antara pengeluar getah dan kayu getah. Ketika negara-negara jiran kita berkejaran memenuhi permintaan untuk kayu getah bergergaji, Malaysia pula mengenakan kuota eksport bahan itu melalui MTIB- tidak lebih 100,000 meter padi saja setahun. Kenapa?
Harga kayu getah diladang-ladang Thailand meningkat sehingga RM25,000 hingga RM35,000 sehektar. Di Malaysia harga kayu kekal rendah antara RM2,000 hingga RM7,000 sehektar. Apakah rahsia yang diselindung disebalik sekatan eksport itu? Tauke-tauke perabot mahu harga bahan mentah industri mereka kekal murah untuk menjana untung yang maksimum.
Pekebun dan penoreh Malaysia terpaksa menyimpan pokok yang telah matang dan terus menoreh dalam bisnes rugi terus menerus untuk menjamin untung tauke-tauke. Bisnes bidang ini sebetulnya untuk mereka, bukan untuk kita semua, warga penoreh.
Muhammad Sanusi Md Nor
Agensi berbisnes - merekalah yang kaya.
Sektor getah 'bertuah' kerana berpuluh agensi kerajaan ditubuhkan untuk 'membantu' dan membabitkan diri, menyelia bagi memajukan petani dan perniagaan ini. Lembaga Getah Malaysia (LGM), RISDA, Kementerian Perladangan Industri dan komoditi (MPIC). Terdapat lagi kementerian lain seperti MITI, agensinya MIDA dan lain-lain untuk menguruskan urusan bisnes ini ke luar negara.
Diwujudkan juga agensi besar seperti Felda (dibawah Jabatan Perdana Menteri), Pihak Berkuasa Penyatuan dan Pemulihan Tanah Persekutuan (Felcra)- dibawah Kementerian Pembangunan Luar Bandar dan Wilayah. Mereka terbabit terus dan langsung dalam sektor getah.
Agensi-agensi besar ini pula menubuhkan berpuluh-puluh syarikat perniagaan dibawah mereka, sebahagiannya telah menjadi gergasi dalam bisnes berkaitan getah dan kebun getah. Mereka juga memiliki ladang mereka sendiri.
Agensi-agensi kerajaan ini terus berkembang menjadi gergasi dalam bisnes input pertanian, bukan outputnya (hasil pertanian). Kerja asas mereka ialah membuat dan menguatkuasakan undang-undang, memonopoli bekalan benih, baja dan input pertanian, menyedia khidmat penyelidikan dan menjualnya ke mana-mana saja.
Mereka mengutip cukai ses, mengumpul caruman penoreh untuk tanaman semula kebun, memulangkan caruman pekebun selepas 25 tahun dalam bentuk benih dan baja dari anak syarikat mereka, mengumumkan pemulangan itu sebagai bantuan tanaman semula oleh kerajaan.
Mereka juga menguruskan ladang-ladang besar milik agensi, mengadakan seminar, mesyuarat, dan menyampaikan anugerah tahunan.
Mereka menerima peruntukan daripada bajet negara RM800 juta setahun. Pejabat mereka berhawa dingin di menara-menara tinggi, pegawai mereka bergaji tetap dengan pelbagai imbuhan lain. Ahli-ahli politik pemerintah dan ahli perniagaan superkaya dihimpunkan sebagai ahli lembaga pengarah yang mengawal bisnes.
Mereka juga bertugas untuk mengumumkan harga getah sebagai bahan mentah bagi pihak kapitalis pengilang dan industri tempatan dan dunia. Dua kali sehari. Panel penetapan harga pulak terdedah kepada manupulasi para trader dan pengilang seperti Lee Rubber dan lain-lain.
Harga bahan mentah industri mestilah sentiasa murah dan bekalan harus sentiasa mencukupi untuk kilang beroperasi. Mereka dikawal oleh Ahli Lembaga Pengarah mewakili menteri, pengilang dan pemain industri. Agensi-agensi telah menjalani transformasi - daripada agensi diwujudkan untuk rakyat menjadi agensi korporat untuk memelihara industri.
Sekatan Kuota Eksport Kayu Getah pula untuk siapa?
Malaysian Timber Industry Baord (MTIB) kini menyertai agensi-agensi lain sebagai bodyguard kepada  pengilang perabut dan bahan binaan berasaskan kayu getah. Mereka ikut memayungi kapitalis dan orang kaya. Kuota eksport  dikenakan, 100,000 meter padu sahaja setahun sedangkan permintaan pasaran ialag 600,000 meter padu.
Jika pekebun memiliki 4 hektar (15 relong) tanah kebun getah, mereka boleh menjana minimum RM100,000 pada tahun ke 15- usia pokok getah matang dan boleh dibuat tanaman semula. Jika memiliki 7.5 relong, mereka boleh dapat sekurang-kurang RM50,000 daripada jualan kayu getah jika harga kayu kita menyamai Thailand. Hasil itu boleh dilabur dalam sektor lain sebagai sumber pendapatan sementara pokok baru boleh ditoreh.
Bagi mencapai tahap itu, kuota sekatan eksport kayu getah bergergaji harus dibatalkan. Sekerap yang murah boleh menjadi by-product (produk sampingan) dalam perniagaan kayu getah yang mendapat permintaan tinggi dunia.
Plan bisnes pekebun kecil dan penoreh boleh diubah untuk menjana pendapatan yang lebih baik berbanding kerugian yang dialami sekarang. Ini boleh berlaku dengan meruntuhkan kawalan kapitalis pengilang terhadap dasar-dasar kerajaan yang dikuatkuasakan oleh agensi kerajaan.
Reformasi terhadap dasar dan undang-undang perlu dilaksanakan. Kerajaan jangan menjadi 'suruhan' kapitalis. - Dalam istilah pasar- Jangan jadi barua orang kaya-kaya-.
Kalau ia sudah berakar tunjang berpuluh tahun dan tidak boleh diubah lagi, kita wajib menukar kerajaan ini.
Muhammad Sanusi Md Nor
Sent from my Samsung device
Posted by Muhammad Sanusi Md Nor at 22:30 88 comments:
Email ThisBlogThis!Share to TwitterShare to FacebookShare to Pinterest
Fakta-fakta tersembunyi dalam industri dan pasaran Getah SMR20. Inilah yg disembunyikan drpd kita ... Penoreh!
1. Bagaimana harga getah ditentukan?
Harga FOB (freight on board) @ RM5.10kg (24/32016)- harga yang diniagakan di pasaran.
Daripada setiap kilogram getah pada harga FOB, pekebun kecil/ penoreh hanya menerima RM1.90 setelah ditolak:
A. Cukai ses - RM0.14/kg (RM4.96)
B. Kos memproses getah di kilang - RM1.00 - RM2.30/kg (RM3.96)
C. DRC @ 50% = RM1.98
Baki untuk penoreh dan pekebun kecil - RM1.98
Dasar getah Malaysia: kos pemprosesan, pengangkutan, penyelidikan tanam semula getah ditanggung oleh pengeluar (penoreh/pekebun kecil)
1. DRC (Dried Rubber Content) adalah assumption (andaian) LGM  dan pemain industri/pengilang besar. Harga ladang (farmgate price) selepas pemotongan 50% harga sekerap bagi menentukan DRC ini hanya tinggal sekitar RM2.20-2.40/kg.
2. Tolok pengukur DRC (tolok pengukur dried rubber content) yang dicipta oleh LGM  tidak digunakan sewajarnya, malah hanya disimpan!. Di pasaran, DRC ditentukan oleh peraih dan pengilang secara andaian mata kasar (assumption).
3. Di sesetengah negara lain, DRC ditentukan  di makmal, tetapi mengambil masa 4-5 hari. Bagi pekebun kecil di negara kita yang 'menoreh hari ini untuk makan esok'- yg perlukan duit harian-  ia tidak dapat dilakukan.
4. LGM ada kuasa untuk menggubal dan menguatkuasakan undang-undang kecil bagi menyelaraskan kos memproses getah natural rubber (NR) di kilang. Kerajaan ada hak untuk campurtangan. Persatuan pengilang dikuasai oleh taiko besar pengilang industri getah seperti Lee Rubber Selain itu ialah Fong Keong Rubber dan Sime Tyres.
5. Agensi agensi awam/GLC seperti Felcra, Risda dan Felda kalau bergabung dalam industri pengeluaran dan pemrosesan getah, mereka mampu  mengatasi Lee Rubber, tetapi memilih untuk menyerah. Agensi pemasaran yang ditubuhkan kerajaan, MARDEC kini telah dijual kepada tokoh perniagaan Syed Mokhtar AlBukhary
6. Harga lantai RM4 perlu laksanakan dengan menstabilkan harga FOB. Ia tidak boleh kurang daripada RM10/ kg. Kerajaan perlu wujudkan dana atau apa saja kaedah lain untuk stabilkan FOB pada kadar ini.
7. Kemeterian Perladangan Perindustrian & Komuditi (MPIC) ada LGM yang gubal dasar-dasar getah. Penyelidikan di LGM tidak membantu pekebun kecil, tetapi memberi kelebihan kepada pengeluar besar / estet.
8. Risda dan Felcra berubah sepenuhnya menjadi agensi perniagaan yang mengutamakan keuntungan syarikat-syarikat milik agensi itu.
9. Dasar kerajaan sekarang ialah kos untuk memproses getah mesti ditanggung oleh pengeluar ( pekebun kecil/penoreh). Dasar kerajaan ini mesti diubah, paling tidakpun ditanggung bersama oleh pengeluar, pengilang dan peniaga.
Berapakah kos pengeluaran sekilogram getah?
Kos sebenar untuk pengeluaran getah sekerap bg setiap kilo ialah RM3.20 meliputi kos:
Berapa kerugian terkumpul penoreh/ pekebun kecil?
Rumusan kerugian ketara terkumpul pekebun kecil akibat ketirisan sistem tadbir urus industri getah negara seperti berikut:
1. Manipulasi harga di peringkatt kilang akibat kos proses/caj kilang = purata $0.30/kg (katakan kos sebenar ialah RM0.60-1.10/kg, tetapi pemotongan dibuat RM1.40/kg
2. Manipulasi harga peringkat dealer akibat ketiadaan tolok DRC = RM0.30/kg
3. Manipulasi harga oleh rantaian dealer =RM0.20/kg
Jumlah kadar kerugian ketara pekebun = RM0.80/kg
Kerugian/ kehilangan ini tidak termasuk kerugian operasi akibat kejatuhan harga getah dunia:- (harga jualan semasa/harga ladang/farmgate-kos pengeluaran)-ie.
SUM OF ALL LOSS= -RM0.95 + - RM0.80 = - RM1.75/kg
Pandangan kami, kos proses patut ditanggung separuh separuh antara pengilang dan pengeluar. Kuasa untuk tentukan kos proses ialah pengilang, pekebun tak tahu apakah kos sebenar.
kerugian tidak ketara seperti berikut:
1.Ketidakstabilan indeks harga pasaran dunia
2. Manipulasi dacing penimbang
4. Manipulasi susut air
5. Alasan faktor turun-naik bahan api
Apakah tuntutan penoreh/ pekebun kecil?
1. Harga lantai RM4/kg (tolak kos RM3.20, penoreh hanya dapat RM0.80/kg).
2. Penstabilan FOB pada kadar RM10/kg - dengan itu, farmgate price ( harga ladang) akan berada pada kadar RM4/kg.
3. Kos memproses ditanggung bersama antara pengilang peniaga dan pengeluar, kos memproses maksima yang boleh diterima /munasabah ialah RM1.00/kg (kini antara RM1.40-2.30).
4. DRC ditentukan secara saintifik, LGM perlu mengkormersialkan tolok penyukat DRC yang telah dicipta daripada wang yg diambil atas alasan R&D drpd pekebun kecil (0.40 sen/kg).
5. Cukai ses yang dipotong daripada pekebun kecil perlu dikira semula berdasarkan pengeluaran semasa. Pemulangan patut dibuat dengan kiraan yg munasabah.
Subsidikan pengeluaran getah RM2 sekilo...jd 4/kg
Pengeluaran keseluruhan getah Malaysia pada 2013 ialah 845,000 metrik tan (845 juta kg). Andaikan pengeluaran ini tidak berubah pada tahun 2014 (Keluaran 2014 belum diterbitkan).
Purata harga sekerap ialah RM2 sekilo. Jika harga lantai getah yang dituntut oleh rakyat dipenuhi,  iaitu pada kadar RM4/kg, kerajaan perlu beri subsidi RM2 setiap kg getah, yang akan melibatkan implikasi kewangan sebanyak RM1.690 bilion setahun.
Jumlah sebanyak itu akan melegakan kira-kira 590,000 orang ketua keluarga penorah getah (kira-kira 2 juta jiwa dapat menikmati hidup lebih baik selama 365 hari).
Kalaulah RM2.6 bilion yang didedah WSJ itu benar.... Andaikan RM1.690 bilion itu 'dicubit' daripada akaun yang sedang riuh-rendah sekarang ini, dia dan konco-konco BNnya masih ada RM1,000 juta (1 bilion) untuk joli moli ataupun untuk berkempen pilihanraya.
Andaikan sebaliknya, WSJ didapati salah lapor, kerajaan tetap boleh 'cubit' RM1.690 bilion daripada penjimatan subsidi minyak untuk bantu penoreh getah menjual hasil torehan mereka pada harga lantai RM4 sekilo.
Apalah sangat 1.69 bilion untuk jutaan orang setahun-  berbanding kebocoran 30-40 bilion setiap tahun untuk beberapa orang pak pacak?
Posted by Muhammad Sanusi Md Nor at 22:21 2 comments:
Email ThisBlogThis!Share to TwitterShare to FacebookShare to Pinterest
Friday, 5 December 2014
Wacana Buku Memfitnah Pemimpin PAS
Sebahagian pembentangan dalam wacana anjuran PAS Kedah...
Posted by Muhammad Sanusi Md Nor at 11:33 1 comment:
Email ThisBlogThis!Share to TwitterShare to FacebookShare to Pinterest
Tuesday, 18 November 2014
Terjemahan Surat Jawapan TG Dato' Seri Hj Abdul Hadi Awang kepada surat Ulamak Pas Kedah 2012.
Dengan nama Allah yang maha pemurah lagi maha mengasihani.
Saudaraku yang dikasihi kerana Allah, sejahtera ke atas kamu dan rahmat serta keberkatannya.
Aku berdoa kepada Allah agar kamu sentiasa dalam keadaan sihat, dan aku berharap bagi kamu petunjuk dan kemuliaan.
​Telah aku terima surat kamu yang mulia dan aku telah baca dengan teliti, belajar dan mengkaji dengan mendalam, tidak boleh untuk aku tergesa-gesa dalam sesuatu hukum dan tatacara dalam perkara kehakiman, penjagaan (hisbah), dan politik Islam. Tidak harus bagi kita jadi seperti sabda Rasulullah SAW :
"Umpama orang yang mendirikan ketetapan Allah dan melaksanakannya adalah seperti satu kaum yang berlayar dalam sebuah kapal, ada di bahagian atas dan ada yang berada di bahagian bawah.  Yang berada di bawah apabila mereka mahu mengambil air mereka terpaksa melalui bahagian atas lalu mereka berkata : "Sekiranya kita tebuk satu lubang di bawah, maka kita tidak mengganggu orang di atas kita". Sekiranya yang bahagian atas membiarkan mereka melakukannya nescaya musnahlah semua. Sekiranya kamu masuk campurtangan menyelamatkannya maka selamatlah semuanya (Riadhu Solehiin jilid 1 ms 33)
Dan jangan pula kita hanya berprasangka saudara yang mulia, pemimpin besar yang mulia Ustaz Azizan Abdul Razak kita telah melakukan dosa besar. Dan aku berdoa kepada Allah tidak lah kita sedemikian rupa dan kita berdoa supaya kita tidak takut selain daripada Allah walaupun kita disakiti.
Akan tetapi pendirian ini bukanlah pendirian yang biasa seperti yang kamu lihat. Dan dalil-dalil yang kamu berikan pada aku kebanyakkannya tidak sesuai pada tempatnya kerana beberapa sebab yang berikut :
1. Kamu mengqiaskan dengan situasi Khalid Al-Walid R.A yang dipecat oleh Amirul Mukminin Umar Al-khattab R.A dengan ijtihadnya - (sebenarnya) pada peperangan Yarmuk bukanlah pada peperangan Qadisiiah seperti yang kamu maksudkan - Adalah qias yang ada perbezaan dan tidak memenuhi syarat-syarat qias yang muktabar, kerana pemecatannya adalah kebijaksanaan siasah Umar R.A pada menentukan Abi Ubaidah Amir bin Jarah R.A sebagai penjaga bagi Ummat, untuk melebarkan Daulah selepas pembukaan-pembukaan dan berbilangnya negara-negara.
Dan Khalid Al-Walid bukanlah dari pimpinan dalam bidang pentadbiran dan politik dan dia adalah pimpinan dalam bidang peperangan dan pertempuran, Daulah amat memerlukan kepada kebijaksanaan dalam bidang pentadbiran, politik dan berperang. Dan berterusan Khalid R.A dalam barisan kepimpinan dalam peperangan.
2. Adapun cadangan Umar R.A supaya Khalid R.A dipecat pada zaman khilafah Abu Bakar R.A  pada waktu peperangan golongan Riddah ditolak oleh Abu Bakar R.A  kerana Khalid R.A adalah seorang yang di gelar pedang Allah yang terhunus melawan musuhnya walaupun itu pandangan Umar R.A.dan Umar R.A memarahi Khalid R.A kerana berkahwin dengan isteri Malik bin Nuwairah selepas Khalid membunuh Malik bin Nuwairah Dan tersebar berita bahawa Malik bin Nuwairah telah bertaubat dan kembali pada islam selepas riddah( baca kisahperang golongan murtad di zaman Abu Bakar ) dan hukum yang Khalid buat adalah tidak harus kerana ada khabar angin dan keraguan, kerana apa-apa yang ada keraguan padanya akan gugurlah bukti-bukti. Dan Abu bakar menyuruh Khalid membayar diat (kerana tersalah ijtihad menjatuhkan hukuman bunuh pada Malik bin Nuwairah )
3. Selepas meneliti dan bertemu dengan saudara-saudara di kedah, aku melihat bahawa kebanyakkannya tidak mampu memelihara hubungan di antara sesama saudara dan tidak istiqamah (tetap pendirian } ketika diuji kesenangan selepas kesusahan, dan berhadapan dengan ancaman selepas kemenangan adalah lebih berat dan lebih kuat daripada berhadapan dengan pihak musuh. .
4. Kerajaan kita di Kedah adalah suatu gabungan di antara parti-parti yang bertahaluf (pakatan politik ) yang memerlukan antara satu sama lain sedangkan kita tidak mempunyai kekuatan  majoriti kerusi di Kedah. Seharusnya kita tetap dalam Jemaah Islam (PAS) dari dalam walau pun berhadapan dengan pemimpin yang jahat kerana Rasulullah SAW bersabda : Jihad itu satu kewajipan walaupun bersama pemimpin-pemimpin yang baik atau pun jahat. ( diriwayatkan oleh Bukhari, Muslim dan lain-lain).
5. Berkata Al-Mawardi Mazhab As-Syafi’ie dalam Ahkam As-Sultoniah : Al-Ahkam Sultoniah ( jilid 1/ mukasurat 7 )
"Dan jika salah satu dari keduanya lebih mengetahui, dan sebahagian yang lain lebih berani, untuk menjaga pilihan  yang mesti diputuskan pada waktu itu, adalah sekiranya berhajat kepada kelebihan berani untuk menampakkan kekurangan dan kelemahan penderhaka, berani lebih berhak. Sekiranya berhajat kepada kelebihan ilmu untuk menjawab kepada rakyat jelata dan menzahirkan ahli Bid’ah, adalah yang mengetahui lebih berhak.
Maka fahamilah kamu akan pendirian kita, terhadap UMNO dan dalam pentadbiran dan institusi kerajaan. Adakah harus bagi kamu seumpama pendirian yang bahaya ini kerana semata-mata perkara-perkara yang tidak diteliti dengan saksi-saksi yang adil sepertimana yang kamu berikan padaku.
Akhirnya, terimalah penghormatanku, dan kasih sayangku, bagi kamu semua kerana Allah. Dan janganlah menjadi seperti kambing yang terpencil dari kambing-kambing yang berkumpulan,  supaya kamu tidak dimakan serigala.
Semoga kamu semua sentiasa dalam kebaikan, keberkatan, dan sihat. Dan aku mohon doa kalian untuk kami agar mendapat taufiq, kekuatan, dan istiqamah dalam berkhidmat pada agama Islam dan kaum muslimin.
ABDUL HADI HJ AWANG MUHAMMAD
Presiden Parti Islam SeMalaysia
28 Rabiul Awwal 1433
Posted by Muhammad Sanusi Md Nor at 12:03 1 comment:
Email ThisBlogThis!Share to TwitterShare to FacebookShare to Pinterest
Tuesday, 3 June 2014
"Di Mana Ada Syiah, Di Situ Ada Kacau Bilau": Almarhum Ustaz Azizan.
Jarum Menusuk, Bisa Bikin Gempar...
Aliran mereka makin jelas, tidak hairanlah mengapa krisis bisa tercetus tanpa ribut dan taufan. Hanya perlukan jarum!
Dia bekas pelajar Maktab Mahmud, rakan sekelas dengan seorang Imam sebuah kariah, jauh di pedalaman Daerah Sik. Setahu saya, dia bukan pegawai agama, tetapi pegawai tadbir yang pernah ditempatkan di Majlis/Jabatan Agama Islam Pulau Pinang. Dia juga pernah berkhidmat di beberapa agensi kerajaan yang lain. Dia bersara awal kerana dikatakan berkelahi dengan bosnya.
Entah bagaimana, selepas 2008, mungkin atas pengalamannya berkhidmat dengan pelbagai agensi kerajaan, dia dilantik sebagai CEO di Yiked Holding, cabang perniagaan Yayasan Islam Kedah (YIK) untuk jana pendapatan membiayai kegiatannya. Aku dan ramai yang lain tidak pernah mengenalinya sebelum itu. Malah ada pemimpin parti maupaun kerajaan yang tidak kenal dia sampai sekarang!
Tidak ada sebarang maklumat tentang penglibatannya dengan Syiah pada waktu itu. Saya pernah menulis satu artikel menegur pimpinan GLC yang tidak produktif, yang memberi kesan negatif kepada politik kerajaan Kedah. Boleh dibaca di http://sanusisetpol.blogspot.com/2010/10/pemimpin-pemimpin-glc-tindak-tanduk.html
Menerusi aktiviti teras syarikat itu (usahasama kuari, galian dan mineral)   selama 3 tahun, tiada sebarang pendapatan baru dibawah kendaliannya! Gajinya saja hampir mencecah setengah juta. Maka YIK selaku pemegang saham memutuskan untuk tidak memperbaharui kontraknya. Selepas itu, barulah dapat dilihat dengan jelas dia menyertai kem menentang Ustaz Azizan, turut dilihat berada di belakang tokoh-tokoh besar yang membuat beberapa penampilan di TV3.... Dia juga dilihat menyeret seorang tokoh peguam muda yang pernah berkhidmat dengannya ke kancah kacau bilau itu.
Pada satu ketika, Ustaz Azizan berkata kepada saya... "Hang tengoklah Nusi di dunia laa ni, di mana ada syiah, di situ ada kacau bilau! Bila sampai depa dah kuat esok-esok, akan berlaku di tempat kita, macam yang berlaku di Pakistan... darah Sunni menjadi halal dan mula bunuh membunuh. Hang tunggu tengok laa, aku tak dan tengok dah kot.."
Beberapa bulan selepas pilihanraya umum ke 13, aku berjumpa Hj Derih, seorang pengusaha kuasri pasir. Hj Derih bercerita tentang usahasamanya dengan Yiked Kuari tidak berjaya. Antara syarat yang tidak bertulis untuk menjayakan usahasama itu ialah Hj Derih diajak oleh bosnya menyertai Syiah. Hj Derih menyebut.. "Dia tak kenal kita kott..hah!" Aku tak yakin dengan cerita Hj Derih masa itu sehinggalah berlaku satu pertembungan....
Baru-baru ni, aku bertembung dengannya di sebuah kampung di Sik, menziarahi kematian. Dia datang dengan Ustaz Lah Hasan dan beberapa orang pengikut Syiah yang lain. Aku kenal Ustaz Lah dan pengikutnya kerana aku pernah bertemunya dan menerima sebuah memorandum yang dihantar kepada kerajaan negeri membantah sebuah program Jabatan Mufti berkaitan syiah.
Kedatangan rombongan Syiah ke kampung itu kali ini adalah untuk mengambil jenazah itu, untuk diuruskan secara amalan syiah, kononnya atas wasiat si mati.  Selepas berlaku pertengkaran yang agak tegang dengan keluarga si mati, mereka akhirnya gagal. Aku lega dengan hal itu..
Aku menghulur tangan berjabat salam juga dengan mereka, termasuk tokoh ini sambil bertanya khabar. Ketika itu Ustaz Lah Hasan berkata... "Enta pekemaih Sunni enta elok-elok sheikh!... Kami Syiah ni lagi ditekan, lagi berkembang". Aku sepontan jawab... "Saya dok nampak ustaz, Sunni pun tak berkurang kalau syiah berkembang..." Aku cuba maksudkan bahawa kumpulannya telah menjadi tempat berhimpun orang-orang yang bermasalah! Tak pasti dia faham atau tidak.
Sebelum beredar, sambil menepuk-nepuk bahu tokoh ini, seorang pengikut mereka dengan riak wajah bangganya berkata kepada aku,  ..."Ini orang kami, dia  idola kami, seorang profersional dikalangan kami..."
Aku senyum sajaa... (Teringat lori-lori mundar mandir memindahkan muatan batu besi di Gurun...) selepas mereka berlalu dengan Mercedes berwarna hijau,  ingatan aku segera mengimbau kata-kata Ustaz Azizan... Peristiwa perebutan jenazah yang menggemparkan kampung itu hari ini seperti telah mengesahkan kata-katanya itu.... Telah benarlah katamu Ustaz!
Sejak teguran di blog pada Oktober 2010 itu, namaku mula busuk hanyir, termasuk di kampung halamanku sendiri. Aku mula dituduh mempunyai kuari pasir, kuari batu, ban balak dan merampas hasil usaha orang lain. Bekas rakan sekelasnya di Maktab Mahmud, seorang kontraktor, kini seorang imam dan berbesan dengan TG Hj Salleh Musa. Kuliah-kuliah TG Hj Salleh turut membuat kecaman kepada 'pegawai MB' yang sibuk mengumpul harta dan kekayaan, berjuang tidak ikhlas dan dan merosakkan nama MB.
Aku terpinga-pinga bertahun-tahun! Dari mana munculnya cerita karut marut ini semua. Bukan sahaja tidak berasas, malah bertentangan dengan prinsip perjuangan aku dan dasar parti, malah bertentangan dengan kehendak dan  arahan Ustaz Azizan sendiri. Kerana teguran itu, dan Rupa dirinya yang sebenar, sudah makin terdedah, Dia memindahkan rupa buruknya kepada aku melalui semua lorong.
Sesuai sangat dengan kewujudan satu puak yang suka menjaja cerita buruk sahabat dan pimpinan, tanpa diselidik (tabaiyun), terus melanyak dan menghentam, di media maya, di kedai kopi, di rumah kenduri, dari depan dan belakang. Peguam muda yang terheret dengan tokoh berpesan kepada seorang sahabat..." Hampa jaga, Sanusi tu Munafik besaq tuu..." Dia juga berhenti selepas kontrak bosnya tidak diperbaharui.
Selepas bertahun, barulah aku sedar, belakangku telah lama berdarah! Rupa-rupanya, jarum mereka ini tanpa belas menusuk menikam siapa saja yang menjadi penghalang mereka, di seluruh pelusuk negeri. Apa nak dihairankan! Kalau darahpun bisa menjadi halal, apa ada pada maruah?
Posted by Muhammad Sanusi Md Nor at 08:29 8 comments:
Email ThisBlogThis!Share to TwitterShare to FacebookShare to Pinterest
Tuesday, 13 May 2014
Peralihan Kuasa Di Terengganu? Perhatikan Juga Reaksi Pentadbiran Awamnya.
Sukar juga melihat krisis Terengganu sekarang ini dari semua sudut, selain peristiwa bersejarah di Perak dan pengaruh luar lingkaran politik yang akan memberi kesan besar. Tulisan ini mungkin tidak memberi nilai tambah kepada kepada pemimpin atau penganalisa politik, tetapi sistem yang 'tidak bertulis' (unwritten) atau yang sudah 'dipadam' (deleted) mungkin ada pengaruh.
Peralihan Kuasa Di Terengganu: Perhatikan Juga Reaksi Pentadbiran Awamnya.
Sejarah sesebuah negeri sering bergolek atas roda sejarahnya sahaja. Sukar sekali aplikasi yang berhasil di Negeri A dapat diulang di Negeri B. Dalam konteks Terangganu yang dilanda krisis baru, kaedah Perak 2009 tidak mungkin laku, kalaupun ia menjadi opsyen dan berlegar di fikiran pemerhati dan orang politik.
Terangganu berdiri atas Undang-Undang Bagi Diri Negeri Terengganu, seperti juga Undang-Undang Tubuh Negeri Perak yang mendirikan Perak atau Undang-Undang Tubuh Negeri Kedah yang mendirikan Kedah, ia saling berbeza.
PAS Terengganu telah memilih untuk tidak terjebak dalam perangkap  yang pernah di pasang di Perak, walaupun situasi kerajaan-pembangkang sekarang berbeza. PAS telah memilih tidak akan mengulangi Kudeta BN Di Perak, sekalipun 3 Adun bebas itu menyebelahi pembangkang. Ini kebijaksanaan dan kematangan politik PAS.
Tindakan Ahmad Said dan dua lagi Adun itu adalah tindakan yang wajib dibaca sebagai - Sedang meletakkan harga kerusi mereka kepada satu pembeli sahaja, bukan di pasaran terbuka. PAS jangan tergelojoh bertanya harga.
Apatah lagi hari ini, bila 3 Adun Bebas itu telah mengaku bahawa tetap menyokong kerajaan Barisan Nasional, mustahil boleh berlaku peralihan kuasa dengan mengadap Sultan mohon pelantikan MB dan kerajaan baru. Mustahil!
Menjadi Adun Bebas yang pelik!
Ini juga sangat pelik! Mutakhir ini, belum ada Adun atau MP yang pernah menyeberang jambatan ke pulau bebas, menyokong kerajaan yang dibentuk oleh parti yang ditinggalkan. Lihat saja Zulkifli Noordin, Zaharin Hashim, Radzi Salleh, Gobalakrishnan, Tan Wei Tsu, atau lihat Fairus Khairuddin bekas TKM Pulau Pinang yang diarah mengosongkan kerusinya. Sama ada mereka kecewa atau menerima tawaran habuan atau kedudukan, mereka tidak sesekali menyokong PR yang telah diceraikan. Semuanya menendang perut yang telah mengandungkan mereka.
Dalam sejarah politik Malaysia moden, hanya dua orang saja yang diarahkan mengosongkan kerusi atau jawatan,  tetap meneruskan sokongan kepada partinya. V Arumugam (Adun Bukit Selambau - Exco Kedah) atas kes pribadinya, memberi laluan kepada S. Manikumar dan Lee Chin Cheh, Adun Kajang yang memberi laluan kepada Anwar-Azizah. Ini pun kes pelik!
Dalam kes seperti ini, pengurusannya sangatlah halus, tetapi berat dan membebankan. Tanpa sebarang tawaran harta dan kedudukan,  melalui pengalaman kes Bukit Selambau, saya tahu kesanggupan luar biasa yang dimilikinya. Namun, kerumitan menguruskannya juga luar biasa. Melepasi ke-luarbiasa-an inilah membolehkan mereka kekal tidak menentang.
Terengganu adalah Negeri Melayu Tidak Bersekutu.
Sejarah ini penting, sama seperti Kedah, tidak sama dengan Perak atau Selangor. Johor, Terengganu, Kelantan dan Kedah berkongsi beberapa ciri yang sama atas sejarah ini. Negeri-negeri ini memiliki sistem dan Pegawai Perkhidmatan Awam mereka sendiri, satu ciri penting untuk dipertimbangkan dalam sebarang tindakan politik.
Kedah ada KCS, Kelantan KNCS, Terengganu TCS dan Johor ada JCS. Hal ini berkembar dengan kuasa dan pengaruh Sultan pemerintah, sebagai ketua negeri. Sejarah panjang Kesultanan dan perkhidmatan awam di Negeri-negeri Tidak Bersekutu  terlalu penting untuk diabaikan dalam mempertegaskan teori dan praktis pengasingan kuasa dalam sistem demokrasi. Ia mungkin tidak berlaku walaupun perlembagaan menghendakinya.
Hubungan garis putus-putus dalam carta sistem perkhidmatan awam negeri-negeri ini, dalam kes tertentu lebih kuat daripada garisan bersambung, tebal lagi terang malah dikehendaki oleh undang-undang yang diterima pakai.
Ada ketikanya, dalam bab mentafsirkan beberapa perkara dalam Undang-Undang Tubuh Negeri, tafsiran Setiausaha Kerajaan Negeri dengan latar belakang Pengurusan Awam, lebih berautoriti, lebih sah daripada tafsiran Penasihat Undang-undang Negeri (LA) yang berlatar belakang undang-undang, bertugas di bawah bumbung Jabatan Peguam Negara. Itulah yang telah terjadi! Kenapa? Adakah LA terkhilaf? Tidak! Tiada khilaf! Habis? Jawab lah sendiri!
Negeri-negeri Melayu Bersekutu seperti Perak dan Selangor memiliki sistem Pentadbiran awam yang dikawal oleh Kerajaan Persekutuan melalui JPA,
walaupun dalam sektor yang terletak dalam senarai negeri seperti pejabat Setiausaha Kerajaan Negeri, Pejabat Tanah dan Pejabat Daerah. Pegawai-pegawainya dilantik daripada kalangan Pegawai Tadbir Diplomatik (PTD). Mereka boleh bertukar ke Sabah, Negeri Sembilan atau Perlis, ke jabatan apapun menurut ketentuan JPA.
Kudeta di Perak dipermudahkan prosesnya dengan penglibatan dan kerjasama penjawat awam, seperti peranan Setiausaha Kerajaan Negeri Perak pada waktu itu. Lihat sahaja mereka mengusung speaker keluar dewan dan mengepung pintunya.
Sebelum PRU-14, PAS Terengganu hanya ada satu opsyen - Membawa undi tidak percaya dalam Dewan Undangan Negeri. Kerajaan PAS Terengganu pernah tumbang melalui jalan ini, dan boleh mengulanginya kepada BN pula. Adakah akan mendapat majoriti bila diundi. Itu tidak penting!
Melalui undi tidak percaya dalam DUN, BN akan mendapat satu undi tambahan iaitu undi Speaker. Di luar dewan dalam kaedah biasa, kerusi dan undi speaker tiada makna apa-apa.
Sejarah Undi Tak Percaya di Terengganu.
Dalam Pilihan raya umum Malaya 1959, DUN Terengganu dimenangi oleh PAS dengan majoriti kecil. PAS mendapat 13 kerusi, Perikatan/UMNO 7 kerusi dan Parti Negara (PN) 4 kerusi. Pas berjaya memujuk Adun PN Langkap (Ismail Abbas) menyokong mereka. Umno pula berusaha mendapat sokongan 3 lagi Adun PN.
Pada 24 Julai 1961 satu undi tidak percaya terhadap kerajaan PAS dibawa oleh seorang Adun PN Bukit Besar, Mohamad Abd Rahman. Undi tersebut gagal kerana PAS mendapat (12 undi) Umno + PN (11 undi). Seorang wakil Pas berkecuali iaitu Ahmad Azam Napiah. Ahmad Azam kecewa kerana tidak diberi jawatan Menteri Besar Terengganu atau pun Speaker (atas halangan Undang -Undang Bagi Diri Terengganu kerana beliau berasal dari Perak bukan anak jati Terengganu). Beliau kemudiannya mengisytihar sebagai Adun Bebas.
Kegawatan DUN Terengganu berlarutan apabila UMNO berjaya membeli dua Adun PAS - Mohamad Ismail dan Husin Jusoh. Kemudian, UMNO juga dapat membeli 3 Adun PN apabila mereka bertemu Tun Abdul Razak di Kuala Lumpur. Adun PN yang terbabit adalah Wan Daud Mohamad (Ladang), Mohamad Abd Rahman (Bukit Besar) dan Haji Mutalib Salleh (Batu Buruk). Keadaan tersebut membawa kepada undi tidak percaya kali kedua dibawa dan akhirnya kerajaan PAS tewas.
Maka Parti Perikatan menubuhkan kerajaan baru yang diketuai Tan Sri Ibrahim Fikri pada November 1961.
Ada sesetengah orang berpendirian: Pedulikan saja Istana, kita berada dalam negara dengan sistem Demokrasi Raja Berperlembagaan, Apa  Istana boleh buat! Sah! Ini orang celupar tak tentu pasal, buta sejarah. Di Kedah dulupun, sesetengah orang yang buta ini sering marah-marah kepada pemimpin apabila situasi tertentu menghendaki istana dibenarkan melaksanakan fungsinya atau menghadkan fungsi kerajaan.
Kalau di Perak pun, istana dilihat berperanan besar, di Terengganu pula, kuasa dan pengaruh istana adalah lebih kuat dan besar daripada itu. Kalau di Perak Pegawai Perkhidmatan Awam membantu BN melaksanakan Kudeta atas kehendak BN yang menguasai Kerajaan Pusat, di Terengganu pula, reaksi istana akan menentukan sikap para pegawai perkhidmatan awamnya. Hubungan baik dengan istana jangan dikeruhkan.
Kebijaksanaan PAS Pusat dan PAS Terengganu sedang diperhatikan oleh semua pihak yang berkepentingan ataupun sekadar berminat. Saya seperti mahu berkata, bila Ahmad Said dan kemnya diberi apa yang dimahukan oleh para pemimpin yang mengepalai UMNO, secara tradisinya, Terengganu akan kembali seperti biasa.
Amat pelik untuk berharap Ahmad Said menelan ludahnya, mengharapkan dia menyertai kem yang dituduhnya Parti Ajaran Sesat tidak lama dulu. Rajuknya akan pulih segera, dia hanya membuat tawar menawar dengan majikannya sahaja. PAS kena tunggu PRU-14 untuk mengambil balik Terengganu kalau undi tak percaya didapati tidak akan menyebelahi kita sehari dua ini. Istana? Jangan lah lupaaa... walaupun ada orang akan berkata kita terlalu takut dengan feudalism...
Posted by Muhammad Sanusi Md Nor at 11:14 3 comments:
Email ThisBlogThis!Share to TwitterShare to FacebookShare to Pinterest
Friday, 9 May 2014
Menteri dan Pegawai Tinggi Agensi2 Getah.. Moga Bahagia Sentiasa Bersama Keluarga!
Dalam musim hujan ni, orang motong terpaksa memerah kudrat dua kali ganda. Hilanglah semua waktu bergembira bersama keluarga. Selepas motong selesai jam 12- 1 tengahari mereka laki bini akan balik ke rumah memasak untuk keluarga, makan apa saja yang ada di dapur. Suami pula menjemput- mengantar anak ke sekolah.
Selesai solat zohor, mereka ke kebun lagi, menjinjing baldi meletakkan ubat 'garam' ke setiap pot, supaya susu segera beku menjadi sekerap. Zaman dulu guna cuka, sekarang tidak lagi. Jika hujan turun sekitar jam 3 seperti hari ini, mereka akan basah lokoih (kuyup) dalam kebun, kerja membekukan getah perlu diteruskan juga. Jika tidak, susu bercampur air hujan akan memutih di permukaan tanah, kalau tidak hanyut lenyap bersama aliran air ke parit. Punah ranahlah kerja keras sejak subuh tadi.
Kalau kebun jauh dari rumah, mereka tidak balik lagi sehingga petang. Minyak motor perlu dijimatkan, untuk esok dan lusa. Berlabuhlah laki bini di perdu getah sambil mengibas nyamuk, hingga titisan susu di pancuran berhenti, sebelum ubat beku dititipkan.
Anak-anak sekolah dikirimkan saja kepada jiran atau kawan. Di rumah, anak-anak yang belum mengerti itu diserahkan saja pada diri mereka sendiri, makanlah sisa nasi dan ikan masin semalam di bawah saji. Uruslah diri sementara  ibu ayah pulang menjelang petang. Jika tiada sisa semalam, menyanyilah perut anak-anak menunggu nasi mendidih malam nanti untuk mengalas perut dengan ikan tamban masin, cabai dan ulam dipetik dari semak di kebun.
Motong di kebun seluas 6 relong milik orang, dengan harga yang kian parah -RM1.70 sekilo, dapatlah habuan mereka sekeluarga RM213.55 sebulan! Saya ulangi kedaifan orang motong waktu ini...RM213.55 SEBULAN!!! Ada pemilik kebun yang pemurah, dicabut sedikit bahagiannya bersedekah kepada orang motong. Itupun jika dia punya sumber lain-  jika tidak, memiliki harta seluas itu tidak punya makna, apatah lagi yang tidak memiliki apa-apa.
Kak Na yang berhujan lokoih beberapa kali di kebun, demam sudah beberapa hari. Sejak itu, Abg Li seorang saja ke kebun, Kak Na tak dapat keluar rumah. Ke klinik berubat pun tidak mampu, hanya menelan panadol dan ubat 'cap tiga kaki' menunggu kebah! Demikian rutin orang motong menjalani hidup, menunggu fajar esok untuk ke kebun lagi.
Menteri mana, pegawai tinggi dari agensi apa, yang memahami situasi kedaifan ini? Menteri mana, pegawai tinggi agensi apa yang pernah melalui semua ini untuk dapat menjiwai peritnya hidup orang motong ketika ini.
Masih bersisakah  titisan air mata mereka untuk bergenang, atau sisa air liur bercampur menu lazat di hotel untuk tersangkut di kerongkong mereka,  merenung ke lubuk hidup orang motong nun jauh terperosok di pinggir rimba!
Tolong jangan ungkit waktu harga sekerap RM7 sekilo, kerana kami tidak pernah kaya sedikitpun dengan harga itu, kami tidak pernah sekalipun pergi melancong atau menjejak kaki ke Suria KLCC dengan duit sekerap waktu itu. Kami hanya pernah menikmati tomyam dengan ikan siakap masak 3 rasa, di restoren orang Pattani di Pekan Jeniang dua tahun lalu. Tidak lebih daripada itu! Hanya waktu itulah anak-anak kami bertukar baju seluar dari pasar malam. Kini semuanya lusuh semula.
Demikian kehidupan orang motong ketika ini, sekerap sekilo RM1.70, ikan temenung sekilo RM15. Anak-anak orang motong, waktu rehat di sekolah, mereka berlari ke sana ke mari, hingga loceng berbunyi... keletihan lebih mudah dilalui daripada perit menelan air liur kosong pahit kalau menjengok anak orang berduit di kantin....
..Sekerap aku pun tidak sempat beku hari ini....
Posted by Muhammad Sanusi Md Nor at 15:31 1 comment:
Email ThisBlogThis!Share to TwitterShare to FacebookShare to Pinterest
Thursday, 8 May 2014
Setahun BN Kembali Di Kedah: Ada Apa Untuk Rakyat?
Kata Dato' Mahfuz, BN Kedah di bawah DS Mukhriz ada 3B - Blur, Blind dan Blank.
Menulis analisis ringkas tentang Kedah setahun pasca PRU13 memang sukar kerana 'tak ada apa' untuk dianalisa. Dari kaca mata rakyat yang prihatin, BN Kedah hambar dan statik! Pimpinan kerajaan negeri bagai mengurungkan diri dalam kerangka fasa-fasa yang mereka sendiri cipta, sekarang ini fasa baru 'berbulan madu'.
Seorang strategis UMNO dalam pentadbiran kerajaan pernah memberitahu saya, sekurang-kurangnya ada tiga fasa dalam stail pentadbiran politik UMNO/BN yang berjaya mengekalkan kuasanya selama 50 tahun di Kedah. Fasa pertama ialah melaksanakan tindakan-tindakan yang tidak popular, termasuk yang menimbulkan kemarahan dan kritikan rakyat. Tindakan penguatkuasaan peraturan baru, kenaan cukai dan bayaran baru, perobohan gerai dan bangunan, dasar dan polisi yang menekan rakyat, dilaksanakan dalam fasa ini.
Fasa kedua ialah fasa memperbaiki sebarang kerosakan, meredakan kemarahan, atau waktu untuk menjadi hero merungkai pertelingkahan. Paling tidak pun, dengan berdiam diri supaya kemarahan dan kritikan dapat dilupakan. Waktu pertengahan ini lazimnya pada tahun ke tiga dan empat selepas pilihanraya.
Fasa terakhir ialah fasa gula-gula menjelang pilihanraya. Limpahkan rakyat dengan janji muluk-muluk dan pemberian manisan yang mengembirakan. Fasa terakhir inilah yang memenuhi ingatan dan perasaan rakyat ketika memangkah kertas undi. BR1M adalah contohnya.
KUIN dan Maahad Tahfiz: Satu kebal, satu lagi berjaya dibunuh
Saya masih ingat baris-baris ayat Almarhum Ustaz Azizan yang terbaring di katil KMC meminta pertolongan dua perkara sahaja kepada Dato' Mukhriz yang menggantikannya. Walaupun daripada parti yang berlawanan, atas dasar budaya tinggi seorang negarawan yang mencintai negeri dan rakyatnya, dia berharap KUIN dan Maahad Tahfiz Sains di Pulau Tuba diteruskan.
Memang benar, itulah sasaran paling awal untuk dipunggah kepimpinan MB baru. Dua projek pendidikan ini jika dibiarkan akan mengubah lanskap sosio-politik Negeri Kedah. Rakyat marah dengan cubaan menjual Fakulti Perubatan kepada Kolej MAHSA dan pemindahan pelajar dari kampus induk Kuala Ketil balik ke Mergong. Pelajar KUIN berarak ke sana ke mari. Dewan kuliah menjadi sesak. Tenaga pakar yang dibawa masuk mengasaskan bidang-bidang baru KUIN mula angkat kaki meninggalkan Institusi yang sedang berkembang itu. Politik BN terlalu rakus, sanggup membunuh pendidikan dan prasarananya demi menghilangkan kesan kejayaan orang lain.
Cubaan mengosongkan Kampus Induk gagal. Kemasukan Rektor baru yang berpengalaman dalam selok belok pentadbiran universiti menamatkan keghairahan BN. Dia mengakui KUIN sudah berada di atas landasan yang benar untuk mencapai matlamat menjadi sebuah universiti penuh. Teruskan saja apa yang ada. KUIN yang disusun di zaman PAS/PR ternyata kebal, gagal dimatikan. Kegagalan itu menyebabkan BN serta merta melompat ke  fasa kedua- fasa memperbaiki kerosakan dan berdiam diri tentang KUIN supaya kemarahan rakyat reda dan kejahatan mereka dilupakan. Saya percaya, fasa tiga nanti akan ada gula-gula manis tentang KUIN.
Maahad Tahfiz Sains Pulau Tuba yang letakkan di bawah Majlis Agama Islam Kedah (MAIK) berjaya dibunuh pada tahun pertama BN berkuasa semula. Walaupun bajet RM3 juta untuk fasa pertama sudah diluluskan dalam DUN, dan syarikat Seri Temin Development ( sebuah GLC) sudah memenangi tander pembinaan projek pusat pendidikan Islam bernilai RM9 juta itu, ketakutan politik mengatasi hasrat murni kerajaan sebelumnya. Kata mereka, Maahad Tahfiz itu nanti akan melebarkan pengaruh PAS ke Pulau Tuba, maka ia perlu dibatalkan. Terpadamlah sinar cahaya yang cuba menyuluh kesuraman di pulau itu. Kini isu pembatalan ini sunyi, dikurung dalam fasa kedua. Almarhum Ustaz Azizan mengharapkan dua program pendidikan untuk anak bangsanya ini diteruskan, berpesan sambil berbaring menahan derita sakitnya. Baringannya itu berlanjutan hingga ke hujung hayatnya, kerana dia tidak pernah bangun duduk, berdiri atau berjalan lagi selepas detik itu. Apakah rakyat mampu melupakan khianat BN kepada jiwa kependidikannya, dengan gula-gula di fasa 3 nanti?
Kereta masih elok, berhabis duit untuk apa?
Isu pembelian kereta Mercedes Model S300 (SV221C) menggunakan nombor pendaftaran KBV 8, bagi menggantikan kereta yang digunakan oleh MB sebelumnya yang juga masih baru (KCX8) , telah menyerlahkan selera sebenar pemimpin BN. MB segera berdalih bahawa kereta baru itu untuk kegunaan YDP Agong di Langkawi selepas banyak pihak mendedahkan di laman sosial gambar kereta baru itu. Soalan kenapa mengunakan nombor pendaftaran KBV 8 yang diambil daripada kereta MB di zaman Dato Seri Mahdzir Khalid untuk kegunaan YDP Agong tidak dapat dijelaskan.Rakyat sudah maklum kenderaan DiRaja biasanya menggunakan plat warna kuning, tidak pernah pun dipamerkan nombor pendaftarannya. Selepas bersembunyi dibelakang istana, isu kereta menjadi senyap seketika.
Selang dua bulan, kereta exco pula digantikan dengan Proton Perdana (Accord Perdana) baru, walaupun Toyota Camry yang sedia ada masih baik kondisinya. Untuk rekod, Camry itu dibeli pada 2011, selepas Proton Perdana yang digunakan sejak 2005 sudah tidak lagi ekonomik. Kenderaan itu sering rosak, termasuk meragam dalam perjalanan menghadiri program utama kerajaan.  Penggantian alat ganti memakan masa terlalu panjang, melebihi dua minggu, walaupun MB memanggil wakil Proton untuk merundingkan hal ini.
Pembelian Camry dan Fortuner dibuat selepas tiga tahun (2008-2011) menggalas tugas memimpin kerajaan, dan setelah mengambilkira usia dan kondoisi kereta, bagi memastikan pergerakan anggota Ahli Majlis Mesyuarat Kerajaan tidak tergendala dan bermasalah. Dari satu sudut lain, ia lebih menjimatkan perbelanjaan kerajaan, berbanding membaiki kerosakan kereta lama yang sudah uzur untuk pergerakan yang kerap dan perjalanan jauh.
Alasan MB untuk menghalalkan pemborosan ini ialah Camry dan Fortuner terpaksa dijual kerana bekas exco berhasrat membelinya. Kenapa Kerajaan Negeri tiba-tiba berubah menjadi kedai jualan kereta terpakai? Apakah kerajaan tidak mampu menolak hasrat bekas exco, atau tidak mampu menahan gelora nafsu citarasa para pemimpinnya?
Tidak terkecuali pemimpin BN yang dihadiahkan pisisi penting di GLC, turut membeli kereta mewah. Antaranya seorang Adun senior dalam BN Kedah yang tidak diberi kerusi Exco, dihadiahkan kerusi Pengerusi Kumpulan Ladang-ladang Perbadanan (KLPK), sebuah anak syarikat PKNK. Beliau mengarahkan syarikat membeli sebuah Range Rover baru berharga RM400 ribu untuk kegunaanya. Saya percaya selepas tiga tahun, dia akan memohon untuk membeli kereta itu daripada syarikat pada harga yang murah. Tercapailah hajatnya.
Kini, pada tahun pertama lagi, sebelum sebarang program untuk rakyat menampakkan hasilnya, pemimpin kerajaan sudah menyelesaikan sebahagian citarasa mewah yang selari dengan selera pribadi mereka. Mereka berkurung di fasa kedua untuk rakyat melupakannya.
Saya telah meneliti senarai Akijanji BN Kedah PRU13 setebal 18 mukasurat. Ia mengandungi ratusan janji muluk untuk memikat rakyat, sebahagiannya dicedok daripada program kerajaan PR sebelumnya, sebahagian lagi adalah program yang pembangunan yang sudah terkandung dalam Rancangan Malaysia Ke10, 2011-2015 (RM-10). Tiada apa lahir dari perahan fikiran pemimpin BN Kedah.
Sepadan dengan Akujanji yang dicedok, tindakan pelaksanaannya juga terbantut. Semuanya menanti keputusan makmal transformasi, walaupun mereka sedang melangkah ke tahun kedua sebagai kerajaan. Pada 14 April 2014, dengan bangganya seorang Exco Kerajaan mengumumkan kerajaan BN sanggup hilang RM4 yang dikutip oleh 12 buah Pihak Berkuasa Tempatan (PBT) demi melaksanakan akujanjinya menghapuskan bayaran lesen penjaja.
Rupa-rupanya, tidak ia tidak semudah itu. Bayaran lesen penjaja terkandung dalam Seksyen 107 Akta 171, tidak boleh dihapuskan tanpa pindaan terhadap akta itu di Parlimen. Pengumuman Kerajaan Negeri sanggup hilang RM4 juta itu sebenarnya patut dibaca sebagai - kerajaan negeri meningkatkan perbelanjaannya sebanyak RM4 juta setahun kerana membayar harga lesen bagi pihak penjaja yang layak. Kelayakan untuk menikmati 'bantuan' ini juga terlalu ketat dan menyusahkan. Tidak semua penjaja akan menikmatinya. Ia tidak menjadi 'Nikmat untuk Semua', slogan PR yang sedang dihapuskan oleh BN.
Selang 10 hari selepas itu, pihak PBT menguatkuasakan pula bayaran 'lesen meja' bagi penjaja kecil sebanyak RM15 sebuah meja setiap bulan, deposit RM500 dan penjaja perlu memiliki insuran perlindungan awam bernilai RM100 ribu. Beban apakah yang sedang menimpa para penjaja ini dalam tahun pertama BN memerintah semula Kedah?
Mengumumkan 'pelaksanaan' akujanji kononnya 'kerajaan hilang' RM4 juta setahun itu hanyalah salah satu cubaan untuk menyaingi langkah awal kerajaan PR 2008-2013 yang menurunkan kadar cukai tanah antara 25-75% yang mengakibatkan kerajaan waktu itu hilang hasil sebanyak RM50 juta setahun. Ia benar-benar dilaksanakan dan kekal hingga sekarang. Kerajaan masa itu tidak membuat bayaran melalui 'pintu belakang' kepada pejabat tanah untuk bermain wayang dengan rakyat seperti yang dibuat oleh BN dalam hal lesen penjaja ini.
Akujanji yang menarik juga pada musim harga getah menjunam teruk ini ialah mewujudkan bandaraya getah di Padang Terap. Saya sudah menulisnya di sanusimdnor.blogspot.com. Hingga kini, tiada apapun yang berlaku dengan akujanji itu, malah semua janji manis BN Kedah terbantut dipintu makmal trasformasi yang diwujudkan.
Sepanjang setahun ini, rakyat Kedah ternanti-nanti apakah yang mampu dilakukan oleh Kerajaan Negeri selain turut serta merasmikan program kerajaan pusat iaitu Pusat Transformasi Bandar (UTC) dan Pusat Transformasi Luar Bandar (RTC).
Zipy dan Padi berkonflik
Tahun pertama BN Kedah ini ditutup dengan konflik besar, atara kepentingan pengeluaran padi dan pelancaran semula projek Zon Industri Petroleum Yan (ZIPY) di atas tanah sawah seluas 4300 ekar di Yan.
Pada 2007, satu pengambilan balik tanah telah diwartakan di bawah Seksyen 4 Akta Pengambilan Balik Tanah (1960), untuk membangunkan projek ini. Almarhum Ustaz Azizan selaku Adun Sungai Limau menentang keras pengambilan tanah sawah kerana bimbangkan kesannya terhadap sisioekonomi penduduk dan pengeluaran padi.
Pada hari pertama menjadi Menteri Besar Kedah, Ustaz Azizan membatalkan projek ini, dan mengarahkan syarikat yang mencadangkannya, Merapoh Resources Corporation (Merapoh) mengubah lokasinya ke dalam laut jika masih berminat meneruskannya.
Projek itu diteruskan di tapak cadangan baru kemudiannya dinamakan Sungai Limau Hidrocarbon Hub (SULIH). Terselamatlah kawasan sawah paling subur dalam kawasan MADA seluas 4300 ekar. Waktu itu sedang berlaku krisis bekalan makanan seluruh dunia. Kerajaan PR turut menyekat sebarang  cadangan pembinaan bangunan perumahan atau komersil di atas tanah sawah padi untuk menjamin Food secuirity yang menjadi keutamaan kerajaan PR.
Pada 24 April lalu, DS Mukhriz Tun Mahadir telah menyampaikan ucapannya sempena Majlis Menandatangi Perjanjian Kerjasama antara Merapoh dan China Energy untuk meneruskan semula projek ZIPY di Yan.
Agak mengejutkan projek tersebut kini membabitkan nama-nama besar seperti bekas Menteri Kewangan Tun Daim Zainuddin, Tan Sri Tajuddin Ramli dan Dato’ Bistamam Ramli, selaku penasihat dan Pengerusi Merapoh. ZIPY adalah cadangan asal syarikat ini pada 2007, dia atas tanah sawah padi. Kini ia melibatkan taikon-taikon besar dalam politik pembolotan kekayaan negara.
Selang sepuluh hari, DS Mukhriz muncul pula di Kota Kuala Muda menggalas mesin menabur benih padi di tengah sawah, merasmikan pelancaran Estet padi di bawah kelolaan Pihak Berkuasa Pelaksanaan Koridor Utara (NCIA). Di depan masyarakat pesawah, MB melahirkan kebimbangan kerana pengeluaran padi Kedah telah merosot dengan teruk, daripada 70% kepada 30% untuk bekalan beras negara. NCIA turut mendedahkan bahawa kerajaan pusat telah membelanjakan RM7.3 bilion membantu sektor padi di Kedah sejak 40 tahun lalu.
Saya percaya ZIPY melalui penglibatan tokoh-tokoh besar yang dilahirkan di zaman Tun Mahadir menjadi PM, akan tetap dilaksanakan di tapak cadangan asalnya. Saya juga percaya, kebimbangan tentang padi di Kota Kuala Muda itu hanyalah kesedaran palsu, menurut skrip ucapan yang disediakan oleh NCIA. Masakan tidak, projek estet padi menyediakan dana RM500 juta!
Dalam fasa pertama stail pemerintahan BN, hampir  semua program utama zaman PR untuk rakyat seperti Skim Kafalah, Maahad Tahfiz Sains, Bantuan IPTA, KUIN  dan seumpamanya sudah berjaya dibunuh ataupun dipadamkan. Penguatkuasaan peraturan baru juga telah mengambil tempat satu demi satu. Mereka sedang memasuki fasa kedua perlahan-lahan.
Pembebasan pegawai tadbir dari cengkaman politik yang dilaksanakan oleh Ustaz Azizan pada minggu pertamanya sebagai MB, kini nampaknya sudah beransur hilang. Mereka nampaknya mulai diikat dan dikurung semula oleh pemimpin BN atas alasan transformasi dan pelaksanaan 'the new school of thought' dalam pentadbiran. 'Old school' warisan 100 tahun yang dipertahankan bermati-matian sebelum ini sudah 'outdated' dan terpaksa dilepaskan. Itulah harga kesetiaan.
Keutamaan kerajaan BN Kedah dalam tahun kedua ini adalah projek berskala besar untuk tokoh-tokoh besar. Program untuk rakyat, Akujanji dan transformasi akan diperam di makmal sepanjang fasa kedua.  Sehingga fasa ketiga (fasa gula-gula) menutup  tirai pasca PRU13, Kedah akan kekal hambar dan statik, pemimpinnya boleh bersuka ria dalam fasa baru mereka-  'berbulan madu'.
Harakah (Bil 1944) 9-11 Mei 2014
Posted by Muhammad Sanusi Md Nor at 21:39 3 comments:
Email ThisBlogThis!Share to TwitterShare to FacebookShare to Pinterest
Monday, 14 April 2014
Akujanji BN PRU13: Bandaraya Getah Atau 'Kena Getah'!
Akujanji BN Kedah PRU13: Bandaraya Getah Kota Putra Padang Terap.... Mana Dia?
Apa Maksud Bandar Getah (rubber city)?
Yang sahihnya, bukanlah seluruh bandar itu dibina dengan getah, jalannya daripada getah, rumah kedainya daripada getah, super marketnya daripada getah. juga tandas awam, pasar, pejabat kerajaan, stesen bas, dewan, sekolah, universiti, surau, masjid dan periuk belanga, maupun LRT getah, monorel getah, pencakar langit getah dan jambatan getah! Bukan! Pasti bukan ini maksudnya Bandar Getah yang dijanjikan itu. Rubber City juga bukanlah 'raba Siti'!!
Saya rasa, bandar getah yang BN jnjikan itu ialah menjadikan Padang Terap sebuah kawasan yang pesat membangun dan maju sehingga mencapai tahap bandar - dengan adanya kemajuan yang pesat dalam sektor getah! Ataupun sekurang-kurang jadilah Padang Terap  'Bandar Bergetah!'
Apakah Ciri-ciri Bandar Getah?
Bukan sahaja ada banyak pokok getah di Padang Terap Bandar Getah itu, tapi akan ada kilang memproses getah, industri berasaskan getah seperti kilang tayar, kilang tilam, kilang kondom, kilang sarung tangan, kilang permainan kanak-kanak dan 'orang dewasa' dan macam-macam lagi- semuanya berasaskan getah, seperti dalam kepala pemimpin BN yang menabur janji  pilihanraya ke 13 itu.
Oleh kerana BN tidak menjelaskan apakah ciri-ciri Padang Terap yang akan menjadi bandar getah itu, tak ada sesiapapun selain dari pemimpin BN yang membuat janji itu tahu, apakah rupabentuk sebenar Padang Terap setelah berstatus bandar getah.
Ada apa di Padang Terap?
Di daerah itu sekarang memang ada banyak pokok getah dan orang motong!  Motor ronggeng belemoih  dan pick-up 'piang' ala-ala lori hantu mengangkut sekerap, banyak mundar mandir di jalan dan lorong.  Selain mereka, ada juga kilang gula dan ladang tebu yang semakin mengecil. Tebu untuk gula lebih banyak dieksport kerana lebih murah daripada ditanam sendiri.
Ada pintu sempadan baru di Kota Putra, Padang Sanai yang menghubungkan Malaysia (Kedah) dengan Thailand, sudah boleh dilalui, tetapi belum wujud sebarang pekan seperti Danok, Padang Besar, Wang Kelian atau Betong pada masa ini. Kalaupun ada, hanya orang 'pelari' benih getah dan sekerap Malaysia-Thailand-Malaysia!
Mengapa Padang Terap mahu di'Bandar- Getah'kan?
Ada apa dengan daerah itu hingga hendak dibandarkan bersandar kepada getah? Mungkin ada tanah ladang tebu yang luas saujana mata memandang, dan tanah-tanah baru puluhan ribu ekar (22 atau 32 ribu ekar) diberikan kepada TRADEWINDS (M) Sdn Bhd, syarikat milik konglamerat Syed Mokhtar Al-Bukhari, sejak zaman BN dulu lagi.
Kilang gula itupun milik Syed Mokhtar, bukan 'Gula Padang Terap' lagi, tapi gula Syed Mokhtar! Tanah-tanah ini mungkin akan ditanam dengan getah?
TRADEWINDS memiliki  bank tanah seluas 151,850 hektar semuanya,  87,515 hektar di Sarawak, 11,302 hektar di Sabah, dan 53,039 hektar lagi di Semenanjung Malaysia. Sebahagiannya di Padang Terap. Tapi core bisnessnya ialah kelapa sawit!
Sewaktu proses memberikan tanah kepada Tradewinds zaman Syed Razak hingga zaman Tok Det, puluhan orang kampung yang memugar tanah dihalau dan dituduh menceroboh. Mereka meneroka hutan menanam getah dan dusun. Ada yang membina rumah dan membuka kampung, mencari tapak mendirikan kediaman membesarkan anak dan mencari sesuap rezeki.
Sewaktu kerajaan bertukar pada 2008, proses milikan oleh Tradewinds sudah selesai, dan tak ada apa-apa boleh dibuat untuk mengembalikan tanah itu kepada peneroka kecil-kecilan orang kampung yang daif. Banyak usaha dan cubaan dibuat, tidak berjaya! Kecuali dengan membayar balik belanja puluhan juta syarikat itu.
Apa Nikmat Bandar Getah kepada Orang Kampung?
Kalau kita abaikan saja hal orang-orang kaya ini dengan khazanah melimpah ruah milik mereka, dan merenung kepada orang-orang kampung penoreh getah di Padang Terap, apakah faedah bandar getah dalam Akujanji BN Kedah itu kepada mereka?
Pada masa ini, harga sekerap ialah RM2.10 sekilo, dan ikan temenung dijual RM12- RM15 sekilo di Pasar Malam Lubuk Merbau. Dengan pendapatan sebulan RM300-500, apakah nasib mereka dalam bandar getah nanti?
Soalan yang lebih mustahak ialah, apakah nasib mereka sekarang? Anak-anak ke sekolah atau tidak? Anak beranak yang sakit mampu berubat di klinik atau harapkan jampi sahaja? Beras di rumah ada atau tidak? Mampukah meraka  meneruskan 'kehidupan' sehingga wujudnya bandar getah di depan mata.
Apakah mereka akan diambil bekerja di kilang sarung tangan, kilang kondom, kilang tayar, atau kilang proses sekerap menjadi SMR20? Apa pula syarat menjadi buruh atau operator di kilang, adakah sama dengan syarat menjadi penoreh? Tentu tidak!
Dengan harga sekerap yang makin menjunam, dengan kos kehidupan, pendidikan, minyak, pengangkutan dan kesihatan yang kian memuncak, apa makna bandar getah kepada orang kampung di sana?
Hari ini, tiada siapapun yang nampak rupa paras dan batang hidung bandar getah, selepas setahun Akujanji BN dilafazkan oleh pemimpin berbaju merah dan biru, sambil menjerit-jerit menjulang tangan dan meluruskan telunjuk ke atas.
Saya hanya ternampak pemimpin UMNO/BN dari Padang Terap tersenyum tersengih dalam surat khabar, Badrul Hisham berjaya menjadi Exco, Tok Li jadi Pegawai Khas PM dan Tok Det jadi  Timbalan Menteri. Cyber trooper yang kipas mereka siang malam meneruskan budaya fitnah, jadi tukang caci maki! Hidup tidak berubah pun!
Ada juga dua tiga orang 'pembawa beg' pemimpin dari Padang Terap melabun di wisma, bersembang deras di cafe dan restoren berbincang tentang projek dan 'masyuukk', tentang pemilihan dan kedudukan. Bandar getah tak pernah 'tercuit' atau terpacul pun dalam borak-borak pemimpin!
Saya rasa orang Padang Terap sebenarnya 'kena getah', nasib mereka dilantun-lantun macam bola getah, dan lidah pemimpin BN makin 'elastik', seolah-olah diperbuat daripada getah di kilang sekerap di pinggir 'bandar getah'! Bersiap untuk membuat janji baru pulaaaa...
Sebulan dua ini, malah sejak Julai 2013, sekerap sangat murah, orang motong serba susah, sengsara derita. Bukan lagi nak berbandar-bandar, nak teruskan berkampung pun susah! Pemimpin yang menjerit-jerit menjanjikan bandar getah dulu itu sepatah haram pun tak bersuara, berdehem pun tidak. Selop kera!
Ada usaha rakyat berhimpun bersuara menuntut kerajaan berbuat sesuatu, dia conteng pulak rumahnya sendiri untuk memalit warna hodoh kepada orang, cuba-cuba memancing pihak keselamatan gagalkan himpunan. Jadinya seperti pencuri menjerit Pencuri! Pencuri! Yang best lagi, dia ajak orang berYaHaNaNa dekar-dekat tu jugak!! Alahaiiii!!!
Sejak dijanjikan bandar getah kepada orang-orang di Padang Terap, ada bezakah dengan orang Baling, Sik, Merbok, Jerlun, Kubang Pasu, Sungai Petani, Kulim, Pendang, Langkawi, Yan, Pokok Sena, Alor Setar, Kuala Kedah dan Padang Serai? Sama saja!
Posted by Muhammad Sanusi Md Nor at 14:11 2 comments:
Email ThisBlogThis!Share to TwitterShare to FacebookShare to Pinterest
Subscribe to: Posts (Atom)
Digital Clock with Islamic Ornament widget and many other great free widgets at Widgetbox! Not seeing a widget? (More info)
Feedjit Live Blog Stats
Muhammad Sanusi Md Nor
Ketua Penerangan, Badan Perhubungan PAS Negeri Kedah
Kompleks PAS Kedah, KM13,Jln A.Setar-S.Petani, Simpang Empat,A.Setar, Kedah Darul Aman. Tel : 04-748 1125 Fax :04-748 1123
View my complete profile
Pautan dari Blog Sanusisetpol.blogspot.com
JIKA INSENTIF PENGELUARAN GETAH (IPG) HANYA SEKUPANG
Memorandum Penoreh dan Pesawah Ke Parlimen 5 April...
Pertanian Adalah Perniagaan- Slogan Untuk Siapa
Fakta-fakta tersembunyi dalam indust...
Simple theme. Powered by Blogger.